b'\n_START_ARTICLE_\nTsemendivabriku "Port-Kunda" v\xc3\xb5lat\xc3\xa4hikud\n_START_PARAGRAPH_\nTsemendivabriku "Port-Kunda" v\xc3\xb5lat\xc3\xa4hikud anti v\xc3\xa4lja Kunda tsemendivabriku poolt Saksa okupatsiooni algul, 20. augustil 1941._NEWLINE_V\xc3\xb5lat\xc3\xa4hikute v\xc3\xa4ljaandmise p\xc3\xb5hjuseks oli sularahapuudus p\xc3\xa4rast NSV Liidu riigipanga Rakvere osakonna evakueerimist 6. augustil 1941. Loa v\xc3\xb5lat\xc3\xa4hikute v\xc3\xa4ljaandmiseks 220.000 rubla ulatuses andis Rakvere Saksa komandant 19. ja Viru maavalitsus 20. augustil 1941._NEWLINE_Neid emiteeriti nimiv\xc3\xa4\xc3\xa4rtuses 1\xe2\x80\x9325 rubla, millest 1-, 3- ja 5-rublaseid anti v\xc3\xa4lja 1500, 10-rublaseid 750 ja 25-rublaseid 2000 eksemplari. Nende kehtivuse t\xc3\xa4htajaks oli 1. oktoober 1941, kuid seda v\xc3\xb5is \xc3\xbche kuu kaupa pikendada kuni 1. jaanuarini 1942. Osadel v\xc3\xb5lat\xc3\xa4hikutel on Ubja p\xc3\xb5levkivikaevanduse tempel._NEWLINE_V\xc3\xb5lat\xc3\xa4hikuid lasti kaasaegseil andmeil k\xc3\xa4ibele umbes 70.000 rubla v\xc3\xa4\xc3\xa4rtuses, neid kasutati palgamaksmiseks Kunda tsemendivabriku t\xc3\xb6\xc3\xb6listele ja nad kehtisid kokkuleppel Kunda \xc3\xbchiskaupluse ja erakaupmeestega kuni v\xc3\xa4ljaostmiseni tsemendivabriku poolt._NEWLINE_V\xc3\xb5lat\xc3\xa4hikud kaotati k\xc3\xa4ibelt Saksa Riigipanga Tallinna osakonna n\xc3\xb5udmisel 15. novembriks 1941 ja neid osteti v\xc3\xa4lja 67.233 rubla eest, seega j\xc3\xa4i neid \xc3\xbcmbervahetamiseks esitamata umbes 850 rubla v\xc3\xa4\xc3\xa4rtuses.'